آذربایجان ادبی- مدنی درنکلرینین زلزله فاجعهسی مناسبتیله وئردیگی همدردلیک بیاننامهسی
آذربایجان، باشین ساغ اولسون!
یئنهده، دوغما تورپاغیمیزین باغرینی، یئر ترپنمهسی یاردی؛ پالچیق داملار اوچولدو؛ یوخسول ائولر ییخیلدی؛ یورد- یووالار داغیلدی؛ کندلردن بیر چوخو تورپاغا قاریشدی؛ اوچقونلارین آلتینداکی باغیریشلار, اینیلتییه چئوریلدی و سوسدو. یئر- گؤی حشیر چکدی؛ کند – شهرلریمیزی قورخو بورودو؛ اورهکلر سارسیلدی؛ گؤز یاشلاری آل قان اولدو؛ سؤزلر یاندی؛ آذربایجان یاسا باتدی:
اود یوردو یاندی، قوورولدو
کولو دونیایا سوورولدو
یوردوموزا اولان اولدو
وطن داغلاندی- داغلاندی
بو میللی فاجعهنی دویانلار دا اولدو، دویمایانلار دا؛ دویوب اوست- باستیر ائتمهگه چالیشانلار دا؛ خبری ائشیدیب، قولاق آردینا وورانلاردا. گئجه سحره جن اوچقونلار آلتیندا اؤلولری، یارالیلاری چیخاردانلاردا اولدو. بو بیزی جاندان اوساندیردی:
گؤیدن آخدی او اولدوزلار
گئجهیه دؤندو گوندوزلر
قانا باتدی چؤللر – دوزلر
وطن داغلاندی – داغلاندی
بیز، آذربایجان ادبی- مدنی درنکلری انسان سئور، وطن سئور، ائل سئور انسانلارا اوز توتاراق، اونلاری یاردیما چاغیریریق و اینانیریق کی شرفلی انسانلار بو فاجعهدن ضرر چکن وطنداشلاریمیزا، اؤز مادی و معنوی یاردیملارینی اسیرگهمهیهجکلر.
ائللر بیزه درمان وئرین
اومید یوخسا گومان وئرین
کؤنول سسلی کمان وئرین
وطن داغلاندی- داغلاندی
بیز، بو آجیناجاقلی فاجعهنی اؤز فاجعهمیز سانیریق؛ دردلیلرین دردینه اورتاق اولوروق؛ عزیزلرینی ایتیرنلره باش ساغلیغی وئریریک؛ یارالیلارا ساغلاملیق، یورد- یوواسی داغیلمیشلارا دؤزوم و بؤیوک خالقیمیزا اؤلمزلیک دیلهییریک و آدربایجان، باشین ساغ اولسون! دئییریک.
×××
- آذربایجان ادبیات اوجاغی – تهران
- ایشیق سایتی(آذربایجان ادبیات و اینجه صنعت سایتی) – تهران
- یئنی تبریز ادبی انجومنی – تبریز
- چنلی تئل ادبی انجومنی – میانا
- قاراداغ ادبی انجومنی – تهران
- شیدا ادبی انجومنی – شهریار
- صابر ادبی انجومنی – تهران
- ساهر ادبی- مدنی درنهیی- تهران
یئنی امضالار:
- نباتی ادبی انجومنی – شهریار
- دده قوربانی ادبی انجومنی – تهران
- انجمن ادبی صبا – مشهد
pes_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab pes_Arab pes_Arab azb_Arab prs_Arab azb_Arab pes_Arab